Reinfeldts sønn passerte sikkerhetsvakten før det smalt
Det svenske sikkerhetspolitiet skal rutinemessig ha skysset Fredrik Reinfeldts yngste sønn hjem, og satte ham av rett innenfor den ytterste slusen inn til den svenske statsministerboligen Sagerska i Stockholm i formiddag. I gangen innenfor ytterdøren hilste sønnen og sikkerhetsvakten på hverandre - kun noen minutter senere smalt det ett skudd. - Sikkerhetsvakten skjøt seg selv inne på toalettet, oppgir en kilde som har innsyn i det som skjedde i den svenske statsministerboligen til Aftonbladet.Den døde sikkerhetsvakten er i 50-årene og har jobbet som vakt i regjeringsapparatet siden 1992. - Etter det jeg har hørt både fra hans kolleger og vår kunde, Regjeringen, så var han en meget avholdt kollega, sier Anders Lönnebo i sikkerhetsselskapet hvor mannen var ansatt, Svensk bevakningstjänst til Expressen. Den dramatiske hendelsen i statsministerboligen Sagerska, ble kjent klokken 13.11 fredag. Det var en sikkerhetsvakt som kom tilbake fra lunsj, som gjorde det makabre funnet - av sin egen kollega. Våpenet skal ha blitt funnet rett ved den døde vaktens kropp. I begynnelsen var det uklart om det var snakk om et attentat, vådeskudd eller selvmord. Ett scenario var at sikkerhetsvakten ble skutt og etterlatt på toalettet, og at en eventuell attentatmann fortsatt var inne i statsministerboligen og ventet. Derfor satte politiet i første omgang inn store styrker, men i statsministerens bolig var det ingen. Bortsett fra statsministerens yngste sønn.Alle funnene pekte snart mot at det var snakk om et selvmord. Men saken ble også utover dagen grundig etterforsket, for å utelukke at det ikke var snakk om et attentat kamuflert som selvmord, sier en kilde til Aftonbladet. Hendelsen har gjort at det nå stilles spørsmål ved regjeringsapparatets sikkerhetsvakter, som skal stå for sikkerheten i regjeringsbyggene. Ifølge Aftonbladet er det ikke første gang en sikkerhetsvakt utgjør en potensiell fare: For et par måneder siden var en sikkerhetsvakt svært nær å bli fraranet sitt tjenestevåpen av en psykisk syk person. Bare flaks gjorde at situasjonen ikke ble alvorlig. En bil med en kampsportkyndig byggningsarbeider og hans sjef stanset, og grep inn. - Hadde jeg vært Fredrik Reinfeldt ville jeg ikke ha kjent meg helt bekvem med å vite at min sønn var alene sammen med en bevæpnet vakt med selvmordstanker. Vakten er altså klar til å skyte seg selv når den unge Reinfeldt passerer på en armlengdes avstand, sier en kilde til Aftonbladet. Mindreårig Filippa og Fredrik Reinfeldt har tre barn, to sønner og en datter. Paret er nå skilt. Sønnen som skal ha vært i statsministerboligen i går ettermiddag, skal være mindreårig. - Det kjenner jeg ikke til, og selv om jeg hadde kjent til at det handlet om et mindreårig barn så hadde jeg ikke sagt noe, sier Reinfeldts pressesjef Roberta Alenius til Aftonbladet. Ifølge Aftonbladet er det mange i det svenske politiet som nå stiller spørsmålet: Hvem har oversikten over sikkerheten i regjeringsapparatet? Hvorfor er sikkerhetsvaktene egentlig bevæpnet? Hvilke scenario skal de gripe inn i, og hvilken utdanning og trening har de? Hva er risikoen? En av Aftonbladets kilder oppgir at politiets livvakter regelmessig trener selvforsvar, og blant annet må være svært dyktige i bryting. Slike krav fins ikke til sikkerhetsvaktene.
Rett etter at det svenske sikkerhetspolitiet hadde satt statsminister Fredrik Reinfeldts sønn av innenfor ytterdøren i statsministerboligen, smalt det et skudd.